Κανονισμός (ΕΚ) αριθ. 1889/2002 της Επιτροπής

της 23ης Οκτωβρίου 2002

για εφαρμογή του κανονισμού (ΕΚ) αριθ. 448/98 του Συμβουλίου για τη συμπλήρωση και την τροποποίηση του κανονισμού (ΕΚ) αριθ. 2223/96 όσον αφορά την κατανομή των υπηρεσιών χρηματοπιστωτικής διαμεσολάβησης που μετρώνται έμμεσα (ΥΧΔΜΕ) στο πλαίσιο του ευρωπαϊκού συστήματος εθνικών και περιφερειακών λογαριασμών (ΕΣΛ)

(Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 448/98 του Συμβουλίου, της 16ης Φεβρουαρίου 1998, για τη συμπλήρωση και την τροποποίηση του κανονισμού (ΕΚ) αριθ. 2223/96 όσον αφορά την κατανομή των υπηρεσιών χρηματοπιστωτικής διαμεσολάβησης που μετρώνται έμμεσα (ΥΧΔΜΕ) στο πλαίσιο του ευρωπαϊκού συστήματος εθνικών και περιφερειακών λογαριασμών (ΕΣΛ)(1), και ιδίως του άρθρου 5 παράγραφος 3,

Εκτιμώντας τα ακόλουθα:

(1) Ο κανονισμός (ΕΚ) αριθ. 2223/96 του Συμβουλίου, της 25ης Ιουνίου 1996, περί του ευρωπαϊκού συστήματος εθνικών και περιφερειακών λογαριασμών της Κοινότητας(2), όπως τροποποιήθηκε τελευταία από τον κανονισμό (ΕΚ) αριθ. 359/2002 του Ευρωπαϊκού Κοιονοβουλίου και του Συμβουλίου(3) (εφεξής καλούμενου "ΕΣΛ 95"), περιέχει το πλαίσιο αναφοράς των κοινών προτύπων, ορισμών, ταξινομήσεων και λογιστικών κανόνων που προορίζονται για την κατάρτιση των λογαριασμών των κρατών μελών για τις στατιστικές ανάγκες της Κοινότητας, προκειμένου να προκύπτουν αποτελέσματα συγκρίσιμα μεταξύ των κρατών μελών.

(2) Σύμφωνα με το παράρτημα Ι του κανονισμού (ΕΚ) αριθ. 448/98, τροποποιήθηκε το παράρτημα A του κανονισμού (ΕΚ) αριθ. 2223/96, προκειμένου να εισαχθεί στη μεθοδολογία του ΕΣΛ 95 η αρχή της κατανομής των ΥΧΔΜΕ και να θεσπισθούν πειραματικές μέθοδοι κατανομής των ΥΧΔΜΕ, οι οποίες επρόκειτο να ελέγχονται από τα κράτη μέλη από το έτος 1995 έως το έτος 2001, επί δοκιμαστική περίοδο αρκετής διάρκειας ώστε να εκτιμηθεί κατά πόσον η κατανομή οδήγησε σε πιο αξιόπιστα αποτελέσματα από ό,τι η νυν ισχύουσα μηδενική κατανομή για τη σωστή μέτρηση της περί ης ο λόγος οικονομικής δραστηριότητας.

(3) Σύμφωνα με το άρθρο 5 παράγραφος 1 του κανονισμού (ΕΚ) αριθ. 448/98, η Επιτροπή υπέβαλε στο Ευρωπαϊκό Κοινοβούλιο και το Συμβούλιο στις 21 Ιουνίου 2002 τελική έκθεση με ποιοτική και ποσοτική ανάλυση των συνεπειών των πειραματικών μεθόδων κατανομής και υπολογισμού των ΥΧΔΜΕ. Η εν λόγω τελική έκθεση κατέληγε στο συμπέρασμα ότι τα αποτελέσματα της δοκιμαστικής περιόδου ήταν θετικά, καθώς αναγνωρίζεται ευρέως ότι με την κατανομή των ΥΧΔΜΕ θα βελτιωθεί σημαντικά η μεθοδολογία του ΕΣΛ 95 και θα καταστεί ακριβέστερη η σύγκριση των επιπέδων του ακαθάριστου εγχώριου προϊόντος (ΑΕγχΠ) μεταξύ των χωρών της Ευρωπαϊκής Ένωσης.

(4) Καθώς οι διαπιστώσεις της τελικής έκθεσης αξιολόγησης για την αξιοπιστία των επιτευχθέντων κατά τη δοκιμαστική περίοδο αποτελεσμάτων είναι θετικές, η χρησιμοποιητέα μέθοδος κατανομής των ΥΧΔΜΕ πρέπει να θεσπισθεί πριν από τις 31 Δεκεμβρίου 2002 σύμφωνα με το άρθρο 5 παράγραφος 3 του κανονισμού (ΕΚ) αριθ. 448/98.

(5) Στην τελική της έκθεση την οποία υπέβαλε στο Ευρωπαϊκό Κοινοβούλιο και το Συμβούλιο, η Επιτροπή έκρινε ότι θα ήταν χρήσιμο να προστεθούν δύο επιπλέον έτη προκειμένου να καταστεί δυνατό να εισαγάγουν τα κράτη μέλη περαιτέρω βελτιώσεις όσον αφορά τις πηγές και τις μεθόδους που χρησιμοποιούνται για την κατανομή των ΥΧΔΜΕ.

(6) Έχει ζητηθεί η γνώμη της επιτροπής στατιστικών για θέματα νομισματικά, χρηματοπιστωτικά και ισοζυγίου πληρωμών (ΕΝΧΙ), που έχει συσταθεί με την απόφαση 91/115/ΕΟΚ του Συμβουλίου(4), όπως τροποποιήθηκε από την απόφαση 96/174/ΕΚ(5).

(7) Τα μέτρα που προβλέπονται από τον παρόντα κανονισμό είναι σύμφωνα με τη γνώμη της επιτροπής στατιστικού προγράμματος (ΕΣΠ),

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Τα κράτη μέλη πραγματοποιούν τους ακόλουθους υπολογισμούς και κατανομές σύμφωνα με την αναλυτική μεθοδολογία που περιγράφεται στο παράρτημα III του κανονισμού (ΕΚ) αριθ. 448/98 του Συμβουλίου:

α) υπολογισμό και κατανομή των ΥΧΔΜΕ ανά τομείς-χρήστες, χρησιμοποιώντας το επιτόκιο αναφοράς που ορίζεται ως "μέθοδος 1" στην παράγραφο 1 στοιχείο β) του παραρτήματος III του κανονισμού (ΕΚ) αριθ. 448/98 του Συμβουλίου·

β) υπολογισμό και κατανομή των εισαγόμενων και εξαγόμενων ΥΧΔΜΕ (συμπεριλαμβανομένων των ΥΧΔΜΕ μεταξύ ενδιάμεσων χρηματοπιστωτικών οργανισμών μονίμων κατοίκων και ενδιάμεσων χρηματοπιστωτικών οργανισμών μη μονίμων κατοίκων), χρησιμοποιώντας το επιτόκιο αναφοράς που ορίζεται ως το "εξωτερικό" επιτόκιο αναφοράς στην παράγραφο 1 στοιχείο β) του παραρτήματος III του κανονισμού (ΕΚ) αριθ. 448/98 του Συμβουλίου·

γ) κατανομή των ΥΧΔΜΕ ανά βιομηχανίες-χρήστες, με βάση τα αποθέματα δανείων και καταθέσεων για έκαστη βιομηχανία ή, εάν οι εν λόγω πληροφορίες δεν είναι αξιόπιστες, με βάση την παραγωγή έκαστης βιομηχανίας·

δ) υπολογισμό των ΥΧΔΜΕ σε σταθερές τιμές, με βάση τη μέθοδο που παρατίθεται στην παράγραφο 3 του παραρτήματος III του κανονισμού (ΕΚ) αριθ. 448/98 του Συμβουλίου.

2. Τα κράτη μέλη διαβιβάζουν στην Επιτροπή τα αποτελέσματα των υπολογισμών που πραγματοποιήθηκαν δυνάμει του παρόντος άρθρου ως τμήμα των πινάκων που αναφέρονται στο άρθρο 3 του κανονισμού (ΕΚ) αριθ. 2223/96 του Συμβουλίου (πρόγραμμα διαβίβασης των στοιχείων των εθνικών λογαριασμών), συμπεριλαμβανομένων των αναδρομικών υπολογισμών από το έτος 1995 και ύστερα.

Άρθρο 2

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Αρχίζει να ισχύει από την 1η Ιανουαρίου 2005.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 23 Οκτωβρίου 2002.

Για την Επιτροπή

Pedro Solbes Mira

Μέλος της Επιτροπής

(1) ΕΕ L 58 της 27.2.1998, σ. 1.

(2) ΕΕ L 310 της 30.11.1996, σ. 1.

(3) ΕΕ L 58 της 28.2.2002, σ. 1.

(4) ΕΕ L 59 της 6.3.1991, σ. 19.

(5) ΕΕ L 51 της 1.3.1996, σ. 48.